ธปท.รับส่งออกหดกระทบจีดีพี
ธปท.ยอมรับส่งออกลดทำอัตราการเติบโตศก.ปีนี้ลดลงเล็กน้อย ชี้ระยะยาวกระทบ การบริโภค-ใช้จ่ายในประเทศ
26 ก.ย. 2555

ธปท.ยอมรับส่งออกลดทำอัตราการเติบโตศก.ปีนี้ลดลงเล็กน้อย ชี้ระยะยาวกระทบ การบริโภค-ใช้จ่ายในประเทศ
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า ภาวะการขยายตัวลดลงของภาคส่งออก โดยการส่งออกในเดือนส.ค.ปีนี้มีมูลค่าน้อยกว่า 2 หมื่นล้านเหรียญสหรัฐ ทำให้โตติดลบ 6.95%นั้น คงมีผลกระทบมาถึงอัตราการการขยายตัวทางเศรษฐกิจ(จีดีพี)ปีนี้ให้ลดลงบ้างเล็กน้อย และในระยะต่อไปหากส่งออกลดลงเช่นนี้ไปเรื่อยๆก็อาจจะส่งผลกระทบต่อการบริโภคการใช้จ่ายในประเทศ รวมถึงการลงทุนในประเทศด้วย
"ผลของส่งออกที่ขยายตัวลดลงในช่วงนี้ คงกระทบต่ออัตราการเติบโตปีนี้เล็กๆ ไม่มาก"นายประสารกล่าว
ทั้งนี้ ปัจจุบันธปท.ยังคาดว่าจีดีพีปีนี้จะสามารถโตได้ที่ระดับ 5.7% ต่อไป จนกว่าจะถึงกำหนดพิจารณาปรับลดคาดการณ์การเติบโตทางเศรษฐกิจอีกครั้งในวันที่ 26 ต.ค. ปีนี้ ซึ่งจะเป็นการปรับคาดการณ์ครั้งสุดท้ายของปีนี้